**Likumprojekta “Grozījumi Elektronisko sakaru likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Grozījumi Elektronisko sakaru likumā (turpmāk - likumprojekts) tiek virzīti vienlaicīgi ar grozījumiem Azartspēļu un izložu likumā, grozījumiem Latvijas Administratīvo pārkāpumu kodeksā un grozījumiem Maksājumu pakalpojumu un elektroniskās naudas likumā.  Likumprojekta mērķis ir aizsargāt sabiedrības intereses, nodrošinot, ka ir samazināta piekļuve interaktīvām azartspēlēm vai interaktīvām izlozēm, kas nav licencētas Latvijas Republikā. Uzlabosies uzņēmējdarbības vide, jo tiks veicināta godīga konkurence starp interaktīvo azartspēļu un interaktīvo izložu organizētājiem Latvijas Republikā, kā arī palielināsies nodokļu ieņēmumi valsts budžetā, jo tiks mazināts nelicencētais interaktīvo azartspēļu un interaktīvo izložu tirgus.  Likums stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Ministru kabineta 2019.gada 5.februāra sēdes protokollēmuma (prot. Nr.5 30.§) “Informatīvais ziņojums “Par makroekonomisko rādītāju, ieņēmumu un vispārējās valdības budžeta bilances prognozēm 2019.-2021.gadā”” 8.2., 8.5. un 8.6.apakšpunktā doto uzdevumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. ***Par pāradresācijas nodrošināšanu uz Izložu un azartspēļu uzraudzības inspekcijas tīmekļa vietni.***   Likumprojekts tiek virzīts vienlaicīgi ar grozījumiem Azartspēļu un izložu likumā, kur paredzēts nepārprotami noteikt aizliegumu personas dalībai Latvijas Republikā nelicencētajās interaktīvās azartspēlēs un interaktīvās izlozēs. Vienlaikus būtu nepieciešams noteikt pienākumu elektronisko sakaru komersantam, izpildot Izložu un azartspēļu uzraudzības inspekcijas lēmumu par piekļuves ierobežošanu, nodrošināt tīmekļa vietnes lietotāja pāradresāciju uz Izložu un azartspēļu uzraudzības inspekcijas tīmekļa vietni, kurā lietotājam tiks sniegta informācija par:   * personai piemērojamo atbildību, * Latvijas Republikā licencēto interaktīvo azartspēļu un izložu organizētāju sarakstu, * norāde uz atkarības mazināšanas pasākumiem, ko var izmantot problemātiskais spēlētājs atkarības mazināšanai.   Minētais preventīvi atturētu personu no turpmākajām darbībām nelicencētajā vidē, novirzītu uz kontrolēto vidi, kurā pastāv aizsargmehānismi pret atkarības veidošanos.   1. ***Par pienākuma noteikšanu elektronisko sakaru komersantam sniegt nepieciešamo informāciju nelicencēto interaktīvo azartspēļu un interaktīvo izložu tirgus ierobežošanai.***   Informācijas apmaiņasplatformas, kas tiek izmantotas izvairīšanās no nodokļu nomaksas novēršanai, ir viens no efektīvākajiem nodokļu administrēšanas instrumentiem (piemēram, informācijas apmaiņa starp finanšu iestādēm un nodokļu administrāciju, kā arī informācijas apmaiņa ar sludinājumu pakalpojumu, mobilās lietotnes pakalpojumu sniedzējiem un maksājumu karšu darījumu apstrādes uzņēmuma pakalpojumu sniedzējiem par to rīcībā esošo informāciju par trešo personu saimnieciskiem darījumiem).Elektronisko sakaru komersanta rīcībā esošā informācija par personas dalību nelicencētajās interaktīvajās azartspēles un interaktīvajās izlozēs var tikt iegūta tikai un vienīgi no attiecīgā elektronisko sakaru komersanta. Minētā informācija ir nepieciešama Izložu un azartspēļu uzraudzības inspekcijai, lai identificētu personas, kuras piedalās Latvijas Republikā nelicencētajās interaktīvajās azartspēlēs un interaktīvajās izlozēs un novirzītu tās licencētajā vidē, kā arī piemērotu administratīvo atbildību.  Regulējums, kas dot tiesības Izložu un azartspēļu uzraudzības inspekcijai pieprasīt informāciju par lietotājiem, kas izmantoja Latvijas Republikā nelicencētās interaktīvās azartspēļu un interaktīvās izložu organizētāju tīmekļa vietnes, ir samērīgs arī no datu aizsardzību regulējošo normatīvo aktu viedokļa. Fizisko personu pamattiesības un brīvības, it īpaši privātās dzīves neaizskaramību, attiecībā uz fiziskās personas datu apstrādi aizsargā Latvijas Republikas Satversmes 96.pants, kas nosaka, ka ikvienai personai ir tiesības uz privātās dzīves, mājokļa un korespondences neaizskaramību. Savukārt Satversmes 116.pants nosaka, ka šīs tiesības var tikt ierobežotas, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību. Likumprojektā ietvertais regulējums ir vērsts un leģitīmu mērķu – sabiedrības tikumības un labklājības veicināšanas – sasniegšanu. Identificējot personu, kas darbojas nelicencētajā vidē un novirzot to kontrolētājā vidē, kurā darbojas atkarības novēršanas preventīvas prasības, tiks pasargāta ne tikai pati persona, bet arī līdzcilvēki.  Turklāt informācijas apjoms, ko saņems Izložu un azartspēļu uzraudzības inspekcija, nebūs lielāks, kā nepieciešams leģitīmu mērķu sasniegšanai. Informācija, kas tiks saņemta no elektronisko sakaru komersantiem, būs tāda, kas ļauj identificēt personu, kura piedalās Latvijas Republikā nelicencētajās interaktīvajās azartspēlēs un interaktīvajās izlozēs un saturēs informāciju tikai par veiktajām darbībām nelicencētajā tīmekļa vietnē, nevis par privātu dzīvi. Ievērojot minēto, labums, ko gūs sabiedrība, būs lielāks kā privātpersonu tiesību ierobežojums, līdz ar to likumprojektā ietvertais regulējums ir samērīgs.   1. ***Par atbildību elektronisko sakaru komersantam par piekļuves neierobežošanu Latvijas Republikā nelicencēta interaktīvo azartspēļu vai interaktīvo izložu organizētāja tīmekļa vietnei.***   Šobrīd Elektronisko sakaru likuma 13.1 pantā Izložu un azartspēļu uzraudzības inspekcijai ir noteiktas tiesības pieņemt lēmumu par to, ka Latvijas Republikā ir ierobežojama piekļuve Latvijas Republikā nelicencēta interaktīvo azartspēļu organizētāja interneta mājaslapai. Turklāt no Elektronisko sakaru likuma 19.panta pirmās daļas 22.punkta izriet pienākums augstākā līmeņa domēna “.lv” reģistra turētājam un elektronisko sakaru komersantam, pamatojoties uz Izložu un azartspēļu uzraudzības inspekcijas lēmumu, ierobežot piekļuvi Latvijas Republikā nelicencēta interaktīvo azartspēļu organizētāja interneta mājaslapai (turpmāk – Lēmums). Piekļuves ierobežošana mājas lapai ir viens no paņēmieniem nelicencēta interaktīvo azartspēļu un interaktīvo izložu segmenta mazināšanai, taču straujā tehnoloģiju attīstības laikmetā šie pasākumi nav pietiekoši efektīvi. Joprojām ievērojamai daļai no bloķēto nelicencēto organizētāju vietnēm un vietņu apakšdaļām ir iespējams piekļūt. Līdz ar to būtu nepieciešams ne tikai uzlabot pašu ierobežošanas procesu un nodrošināt kontroli par to izpildi, bet arī paredzēt atbildību elektronisko sakaru komersantiem par ierobežošanas prasību nenodrošināšanu.  Atbildības noteikšanas nepieciešamība tiek pamatota ar to, ka azartspēļu un izložu joma ietver sevī ne tikai izvairīšanās no nodokļu nomaksas riskus, bet arī galvenokārt riskus, kas ir saistīti ar atkarības veidošanos un atsevišķu indivīdu nespēju aizsargāt savas tiesības nekontrolētajā vidē, pakļaujot draudiem sevi un blakus esošos cilvēkus. Papildu atkarības izraisošiem riskiem nekontrolētā vidē prevalē finansiāla rakstura riski (krāpniecība), kā arī riski, kas ir saistīti ar personu datu aizsardzības prasību neievērošanu.  Jaunākais 2017.gadā publicētais sistemātiskais apskats un meta analīze liecina par plaša spektra dažādiem azartspēļu spēlēšanas riska un asociētajiem faktoriem. Pierādījumu līmenis katram no tiem ir atšķirīgs, taču ir vērojamas atsevišķas faktoru grupas, kas viennozīmīgi ir saistītas ar azartspēļu atkarību[[1]](#footnote-1):   1. sociāli demogrāfiskie faktori – meta analīze liecina, ka no visiem šiem faktoriem dzimums ir visnozīmīgākais neatkarīgais riska faktors. Proti, vīriešiem ir ievērojami augstāks azartspēļu atkarības risks nekā sievietēm. Vienlaikus tiek atzīts, ka cēlonība var nebūt bioloģiskas dabas; 2. vēl ir pierādīts, ka azartspēļu spēlēšana bērnībā un pusaudža gados ir saistīta ar augstāku risku veidoties azartspēļu atkarībai turpmākās dzīves laikā; 3. atkarību izraisošās vielas – tabakas, alkohola, kā arī kanabisa un citu nelegālo vielu lietošana literatūrā ir konstanti saistīta ar azartspēļu spēlēšanu un atkarību; 4. uzvedības faktori – atrasta cieša sakarība starp azartspēļu spēlēšanu un antisociālu un vardarbīgu uzvedību, īpaši jauniešu vidū. Azartspēļu spēlēšana ir saistīta arī ar vājām sekmēm mācībās; 5. personības faktori – azartspēļu spēlēšana ir raksturīga impulsīvām, temperamentīgām personām (ar tendenci būt nepacietīgām, ļoti aktīvām, impulsīvām, viegli aizkaitināmām, tādām, kas nespēj paredzēt negatīvas sekas savai rīcībai, kas nespēj neatbildēt impulsam, neskatoties uz potenciāli negatīvām sekām u.tml.); 6. internalizēti simptomi – depresija, trauksme, distress, suicidālas domas arī ir cieši saistītas ar azartspēļu atkarību, sevišķi jauniešu populācijā.   Papildus tam minēta arī ģenētiska predispozīcija un vides faktori, proti, augstāks azartspēļu atkarības attīstības risks ir personām, kuru pirmās pakāpes radiniekiem ir vērojamas līdzīgas atkarības problēmas, vai kuri auguši ģimenēs ar radiniekiem, kuriem diagnosticēta atkarība (tostarp alkohola un citu vielu atkarība).  Ņemot vērā iepriekš minēto apdraudējumu sabiedrības labklājībai, likumprojektā ietvertais risinājums ir samērīgs un būtu piemērojams pēc iespējas ātrāk.  Šobrīd atbildība elektronisko sakaru komersantiem par Izložu un azartspēļu uzraudzības inspekcijas lēmuma neizpildi nav paredzēta, un Administratīvā procesa likumā 370.pantā pastāvošais soda regulējums par administratīvā akta nepildīšanu, nav efektīvs. Integrējot minēto pārkāpumu administratīvo sodu sistēmā, tiks sasniegts galvenais mērķis – parādīt pārkāpuma īpašu smagumu, paredzot par to maksimālo iespējamo sodu, tādā veidā prezumējot, ka minētā darbība nav savienojama ar sabiedrības vērtībām un apdraud tās labklājību un tikumību.  Savukārt par piekļuves neierobežošanu Latvijas Republikā nelicencēta interaktīvo azartspēļu un interaktīvo izložu organizētāja tīmekļa vietnei paredzēt noteikt naudas sodu elektronisko sakaru komersantam līdz 4000 naudas soda vienībām.  Ņemot vērā Elektronisko sakaru likuma 13.1 pantā Izložu un azartspēļu uzraudzības inspekcijai noteiktās tiesības pieņemt lēmumu ierobežot piekļuvi Latvijas Republikā nelicencētai interaktīvo azartspēļu organizētāja interneta mājas lapai un vērtējot informāciju par iepriekš minēto lēmumu izpildi, 2017.gadā no 119 domēna vārdiem nebija bloķēti 34, t.i. 18,5% no nelegālajiem domēna vārdiem, un 2018.gadā attiecīgi no 113 – 34 jeb 30,1%. Ņemot vērā, kādu kaitējumu nodara neierobežota piekļuve Latvijas Republikā nelegālajām interaktīvajām azartspēlēm, kā arī to, ka elektronisko sakaru komersantu rīcība, neierobežojot piekļuvi Latvijas Republikā nelicencētajām interaktīvajām azartspēlēm un interaktīvajām izlozēm, rada lielāku kaitējumu sabiedrībai, noteiktais naudas soda apmērs maksimālā Administratīvo pārkāpumu procesa likumā noteiktajā apmērā ir samērīgs.  Likumprojekta norma, kas paredz elektronisko sakaru komersantiem atbildību par piekļuves neierobežošanu Latvijas Republikā nelicencēta interaktīvo azartspēļu un interaktīvo izložu organizētāja mājaslapai internetā, stāsies spēkā vienlaikus ar Administratīvās atbildības likumu, kad spēku zaudēs Latvijas Administratīvo pārkāpumu kodekss.  ***4. Par izmaiņām, kas paplašina izpildes veidu, kādu var izmantot elektronisko sakaru komersants, lai ierobežotu piekļuvi Latvijas Republikā nelicencētā interaktīvo azartspēļu vai interaktīvo izložu organizētāja tīmekļa vietnei.***  Elektronisko sakaru likuma 19.panta pirmās daļas 22.punkts nosaka elektronisko sakaru komersantu pienākumu, pamatojoties uz Izložu un azartspēļu uzraudzības inspekcijas lēmumu, ierobežot piekļuvi nelicencēta interaktīvo azartspēļu organizētāja interneta mājas lapai. Taču katra elektroniska sakaru komersanta tehnoloģiskās iespējas ir atšķirīgas, piemēram, liedzot mājaslapas domēna izmantošanu, ierobežojot mājaslapas apakšsadaļu pieejamību vai bloķējot interneta protokola (IP) adresi. Līdz ar to būtu nepieciešams noteikt tiesības elektronisko sakaru komersantam izvēlēties tehnoloģisko risinājumu, kā tiek ierobežota piekļuve attiecīgajai tīmekļa vietnei sev piemērotā veidā, vienlaikus nosakot piekļuves ierobežošanas apjomu, ko var izpildīt visi elektronisko sakaru komersanti, un par kura nenodrošināšanu tiktu piemērota administratīvā atbildība, pamatojoties uz Latvijas Administratīvo pārkāpuma kodeksā noteikto.  Lai izstrādātā regulējuma izpilde būtu efektīva un ērta, kā arī, lai maksimāli mazinātu slogu informācijas apmaiņas procesā iesaistītajiem, paredzams, ka vienotā bloķējamo objektu digitālā saraksta pieejamība tiks nodrošināta Izložu un azartspēļu uzraudzības inspekcijas mājas lapā mašīnlasāmā formātā, ko var automatizēti apstrādāt ar brīvi pieejamām lietojumprogrammām (piem. CSV (*a comma-separated values*), JSON (*JavaScript Object Notation*), XML (eXtensible Markup Language)).  Izvērtējot citu valstu pieredzi piekļuves ierobežošanā nelicencēto interaktīvo azartspēļu un izložu organizētāju tīmekļa vietnēm, secināms, ka vairākas valstis efektīvi izmanto šo pieeju.  Beļģijas varas iestādes ir ieviesušas vairākus mehānismus, lai nepieļautu, ka tās iedzīvotāji piekļūst nelegālām azartspēļu interneta vietnēm. Šie mehānismi ir melnā saraksta izveidošana, kurā tiek iekļauti visi nelicencēto azartspēļu organizētāju vārdi un interneta vietņu URL adreses. Pēc iekļaušanas melnajā sarakstā interneta vietnes tiek nobloķētas un kļūst nepieejamas iedzīvotājiem.[[2]](#footnote-2)  Dānijas uzraugošajai institūcijai ir tiesības bloķēt maksājumu pakalpojumus azartspēļu organizētājam, kurš piedāvā azartspēļu pakalpojumus Dānijā bez licences. Tāpat uzraugošajai institūcijai šādos gadījumos ir tiesības bloķēt azartspēļu operatora interneta vietni vai vietnes. Interneta vietnes bloķēšana tiek veikta, sadarbojoties ar interneta pakalpojumu sniedzējiem, kuriem ar tiesas lēmumu tiek uzlikts pienākums nepieļaut piekļuvi noteiktām tīmekļa vietnēm, kur tiek piedāvātas nelicencētas azartspēles.[[3]](#footnote-3)  Polijā ir paredzēti arī papildu līdzekļi, lai vērstos pret nelicencētu azartspēļu operatoriem, proti, valdība ir spējīga bloķēt piekļuvi tām interneta vietnēm, kuras izmantot nelicencēti azartspēļu operatori. Līdz 2018.gada martam kopā Polijā ir bloķētas vairāk nekā 1600 interneta vietnes.[[4]](#footnote-4) Tāpat Polijā ir paredzēts, ka maksājumu pakalpojumu sniedzējiem var tikt uzlikts pienākums pārtraukt pakalpojumu sniegšanu melnajā sarakstā iekļautajām interneta vietnēm. |
| 3. | Projekta izstrādē iesaistītās institūcijas un publiskās personas kapitālsabiedrības | Finanšu ministrija |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mērķa grupa ir 279[[5]](#footnote-5) elektronisko sakaru komersanti, no kuriem 183 elektronisko sakaru komersanti sniedz publiskā interneta piekļuvi (informācija uz 28.01.2019.). Tā kā tiks veicināta godīga konkurence starp interaktīvo azartspēļu un interaktīvo izložu organizētājiem Latvijas Republikā, mazinot nelegālo šo nozares tirgu, netiešā veidā tiesiskais regulējums ietekmēs 16 kapitālsabiedrības, kas organizē tikai azartspēles, un VAS “Latvijas Loto”, kas organizē izlozes. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums aizsargās sabiedrības intereses, informējot, ka izvēlētā interaktīvo azartspēļu vai interaktīvo izložu organizators nav licencēts Latvijas Republikā, uzlabos uzņēmējdarbības vidi, jo tiks veicināta godīga konkurence starp interaktīvo azartspēļu un interaktīvo izložu organizētājiem Latvijas Republikā, kā arī palielināsies nodokļu ieņēmumi valsts budžetā, jo tiks mazināts nelicencētais interaktīvo azartspēļu un interaktīvo izložu tirgus.  Vienlaicīgi likumprojekts nodrošinās labas pārvaldības principu, fiziskajām vai juridiskajām personām sniedzot attiecīgu informāciju saistībā ar nelicencēto interaktīvo azartspēļu un interaktīvo izložu nelikumību. |
| 3. | Administratīvo izmaksu monetārs novērtējums | Nav iespējams noteikt. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019 | | Turpmākie trīs gadi (*euro*) | | | | |
| 2020 | | 2021 | | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020.gadam | izmaiņas, salīdzinot ar vidēja termiņa budžeta ietvaru 2021.gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 |  | 0 | 0 |
| 2.1. valsts pamatbudžets | 0 | 0 | 0 | 0 |  | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 |  | 0 | 0 |
| 3.1. valsts pamatbudžets | 0 | 0 | 0 | 0 |  | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 |  | 0 | 0 |
| 5. Precizēta finansiālā ietekme |  | 0 |  | 0 |  | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Ieņēmumi valsts budžetā tiks nodrošināti, īstenojot kompleksu risinājumu: grozījumi Elektronisko sakaru likumā tiek virzīti vienlaicīgi ar grozījumiem Azartspēļu un izložu likumā, grozījumiem Latvijas Administratīvo pārkāpumu kodeksā, grozījumiem Maksājumu pakalpojumu un elektroniskās naudas likumā. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Likumprojektā iekļautā normatīvā regulējuma ietekme uz budžetu atspoguļota likumprojektā “Grozījumi Maksājumu pakalpojumu un elektroniskās naudas likumā” sākotnējās ietekmes novērtējuma ziņojuma (anotācijas) III sadaļā. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Grozījumiem Azartspēļu un izložu likumā, Grozījumi Latvijas Administratīvo pārkāpumu kodeksā un Grozījumi Maksājumu pakalpojumu un elektroniskās naudas likumā. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| **Likumprojekts šo jomu neskar** |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts izstrādāts, pamatojoties uz Ministru kabineta 2019.gada 5.februāra sēdes protokollēmuma (prot. Nr.5 30.§) “Informatīvais ziņojums “Par makroekonomisko rādītāju, ieņēmumu un vispārējās valdības budžeta bilances prognozēm 2019.-2021.gadā”” 8.2., 8.5. un 8.6.apakšpunktā doto uzdevumu. |
| 2. | Sabiedrības līdzdalība projekta izstrādē | Sabiedrības pārstāvji par likumprojektu varēs sniegt savu viedokli gadskārtējā valsts budžeta likumprojekta izskatīšanas procesā. |
| 3. | Sabiedrības līdzdalības rezultāti | Sabiedrības pārstāvji varēs līdzdarboties likumprojekta izskatīšanas procesā, rakstveidā sniedzot viedokļus par likumprojektu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izložu un azartspēļu uzraudzības inspekcija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošo institūciju likvidācija vai reorganizācija netiek paredzēta. Funkcijas un uzdevumi netiek grozīti. Likumprojekts tiks realizēts esošo resursu ietvaros. |
| 3. | Cita informācija | Nav |

Finanšu ministrs J.Reirs

Šidlovskis, 67083894

[Edgars.Sidlovskis@fm.gov.lv](mailto:Edgars.Sidlovskis@fm.gov.lv)

1. Dowling N. A., Merkouris S. S., Greenwood C. J., et al. Early risk and protective factors for problem gambling: a systematic review and meta-analysis of longitudinal studies. Clinical Psychology Review, 2017; 51: 109-124. [↑](#footnote-ref-1)
2. Roshler Carl (ed.), The Gambling Law Review, Law Bussines Research, 2016, 66.lpp. [↑](#footnote-ref-2)
3. Roshler Carl (ed.), The Gambling Law Review, Law Bussines Research, 2016, 110.lpp. [↑](#footnote-ref-3)
4. Roshler Carl (ed.), The Gambling Law Review, Law Bussines Research, 2016, 255.lpp [↑](#footnote-ref-4)
5. Sabiedrisko pakalpojumu regulēšanas komisijas mājas lapa https://www.sprk.gov.lv/lapas/Elektroniskie-sakari#Pakalpojumu-sniedzeji66 [↑](#footnote-ref-5)